Lufthansa

Lufthansa er Tysklands største flyselskap, forløperen ble opprettet i 1926, men nedlagt i 1945. Dagens Lufthansa ble opprettet i 1953. Lufthansa er et av verdens største målt i antall fraktede passasjerer. Selskapet har sine hovedkontor i Köln i Tyskland. Lufthansa opererer også i Norge, med ruter fra Bergen, Oslo, Stavanger og Tromsø til forskjellige tyske byer.

Historie

1926–1945 
Lufthansa ble opprinnelig grunnlagt gjennom en koalisjon av selskapene Deutsche Aero Lloyd (DAL) og Junkers Luftverkehr i Berlin i januar 1926 under navnet Luft Hansa. 6. april samme år startet trafikken, operert med en flåte på 162 fly av 18 ulike typer. Luft Hansa var fra begynnelsen et verdensomspennende flyselskap, og fløy allerede i sitt første driftsår til Kina, en rute som fikk stor oppmerksomhet. På slutten av 1920-årene var Luft Hansa en drivende kraft i oppstarten av flere andre selskaper, som for eksempel spanske Iberia (som i september 2009 fusjonerte med British Airways), brasilianske Syndicato Condor og kinesiske Eurasia Airways.

I 1933 ble navnet endret til Lufthansa, og i 1930-årene innledet Lufthansa forsøk med post- og passasjerflygninger over Atlanterhavet. Ved krigsutbruddet i 1939 hadde Lufthansa akkurat innviet nye ruter til Bangkok og Santiago de Chile, men bortsett fra et fåtall ruter i Europa ble Lufthansas ruter innstilt under andre verdenskrig. I 1945 ble resten av trafikken innstilt og flyselskapet ble avviklet. Selskapet ble likevel ikke formelt likvidert før i 1951.

I mellomkrigstiden ble selskapet brukt av myndighetene for å vedlikeholde kunnskap innenfor luftfart, siden Tyskland, etter Versaillestraktaten, ikke hadde lov til å ha et flyvåpen. Under andre verdenskrig utførte selskapet vedlikeholdsarbeid for det tyske flyvåpenet Luftwaffe, og benyttet i utstrakt grad tvangsarbeid.

1951 og fremover 
I 1951 ble det innledet planer for et nytt tysk flyselskap i den vestallierte okkupasjonssonen (Vest-Tyskland) under ledelse av Hans M. Bongers, som før krigen var sjef for Lufthansa i Köln. I januar 1953 ble Aktiengesellschaft für Luftverkehrsbedarf (Luftag) stiftet i Köln. Det er ingen rettslig etterfølger etter det gamle selskapet, men kjøpte rettighetene til merkenavnet Lufthansa (inkludert logo) og tok dette i bruk i 1954. Samtidig benytter selskapet fotomateriell fra det første Lufthansa i sin historie, mens det forbigår bruk av tvangsarbeid, flere av de ledende fra det første Lufthansa var også med i oppstarten av det nye Lufthansa.

1. april 1955 gjennomførte det nye Lufthansa førsteflyvningen med en Convair CV-340 Metropolitan fra Hamburg til München via Düsseldorf og Frankfurt am Main. Deretter begynte Lufthansa raskt å bygge opp sitt nye rutenett med utgangspunkt i Hamburg, som ble Lufthansas hjemmebase. Selskapet var fram til 1962 nesten helt statlig eid. Siden 1997 er Lufthansa fullstendig privatisert. 

Samtidig hadde VEB Deutsche Lufthansa innledet flyvninger i DDR. Det fantes nå to ulike flyselskaper med navnet Lufthansa og begge mente de hadde rett til navnet. Det endte med at Europadomstolen i Haag avgjorde spørsmålet i 1963 og forbød DDR å kalle sitt flyselskap for det samme. VEB Deutsche Lufthansa slo seg da sammen med datterselskapet Interflug og tok senere i bruk det navnet. Navnet Deutsche Lufthansa ble fortsatt brukt en tid på innenriksrutene i DDR, som etter hvert ble lagt ned av økonomiske grunner.

I 1960 gikk Lufthansa inn i jet-alderen da Boeing 707 ble tatt i trafikk på langdistanserutene. Den siste 707 ble ikke tatt ut av trafikk før i 1985. I 1960-årene utvidet Lufthansa rutenettet og kjøpte inn fly som for eksempel Boeing 727, et tremotors jetfly som i årene 1964 1992 utgjorde ryggraden i Lufthansas kort- og mellomdistanseflåte. Tomotors Boeing 737 ble satt i trafikk i 1968. Lufthansa var første kunde, men har ikke Boeing 737 i flåten lenger.

Den første Boeing 747 ble levert i 1970 og ble fulgt opp i 1972 av det nye europeiske samarbeidsprosjektet Airbus A300. I 1974 begynte selskapet å erstatte Boeing 707 med McDonnell Douglas DC-10. I 1980-årene ble Airbus-flåten utvidet med Airbus A310, den mer moderne A300-600 og ikke minst fly-by-wire-modellen A320. Siden da har Lufthansa vært en av verdens største Airbus-operatører og har i dag A319, A320, A321, A330, A340-300, A340-600,  A380 og fra 2016 til og med A350-900

I årene 1992–1997 ble Lufthansa rammet av en kraftig økonomisk nedgang, men takket være privatisering, harde nedskjæringer og effektiviseringer kom selskapet sterkere ut av krisen enn mange andre selskaper. 

Lufthansa var et av de fem flyselskapene som etablerte Star Alliance i 1997, en global allianse der bl.a. SAS, Air Canada, Singapore Airlines, United Airlines, Thai Airways og All Nippon Airways inngår. Lufthansa er i dag et av verdens største flyselskaper med 90 000 ansatte og virksomheter innen bl.a. catering, teknisk vedlikehold, flyvertrening og frakt, foruten ren passasjertrafikk.

Flåte

Destinasjoner 
Se full liste: Lufthansas destinasjoner

Lufthansa har et utstrakt rutenettverk som inkluderer alle verdens seks kontinent. Selskapet satser tungt på ruter innenriks i Tyskland og fra sine tyske baser ut i Europa. Lufthansas underselskaper; Germanwings, Eurowings, Lufthansa Regional og Lufthansa City Line er viktige deler av Lufthansas nettverk i Europa og Tyskland.

Referanser

Eksterne lenker 
 
 mobile.lufthansa.com/ 
 Lufthansas historie – Filmsnutter

 
Flyselskaper etablert i 1926
Star Alliance